ຕຳ​ຫຼວດ​ຮົງ​ກົງ ຍຶດ​ເງິນ 9 ລ້ານ​ໂດ​ລາ ທີ່​ເປັນ​ກອງ​ທຶນ​​ປະ​ທ້ວງ 
ຕຳ​ຫຼວດຮົງ​ກົງ ໄດ້ກ່າວ​ຫາກຸ່ມພັນ​ທະ​ມິດ Spark Alliance HK ຊຶ່ງຫາ​ເງິນ​ມາ​ສະ​ໜັບ​ສະ​ໜູນ ​ພວກປະ​ທ້ວງ ສຳ​ລັບ​ໃຊ້​ຈ່າຍ​ ໃນ​ດ້ານ​ກົດ​ໝາຍແລະ ໃຊ້ຈ່າຍຄ່າ​ປິ່ນ​ປົວນັ້ນ​ວ່າ ເປັນ​ກຸ່ມຟອກເງິນ.
ຕຳຫຼວດຮົງກົງ ໄດ້ກັກເງິນປະມານ 9 ລ້ານໂດລາ ທີ່ກຸ່ມບໍ່ຫວັງຜົນກຳໄລ ໄດ້ຫາເງິນ ມາເພື່ອຊ່ວຍພວກປະທ້ວງສະໜັບສະໜູນປະຊາທິປະໄຕ ແລະເຂົາເຈົ້າໄດ້ຈັບສະມາ ຊິກສີ່ຄົນຂອງກຸ່ມດັ່ງກ່າວ ອັນເປັນການເຄື່ອນໄຫວ ທີ່ໄດ້ຖືກປະນາມ ໂດຍພວກຕຳນິຕິ ຕຽນວ່າ ເປັນຄວາມພະຍາຍາມ ເພື່ອຫາທາງຄວບຄຸມ ຂະບວນການເຄື່ອນໄຫວຂອງ ພວກປະທ້ວງໃນຮົງກົງແລະເພື່ອທຳລາຍຊື່ສຽງຂອງພວກເຂົາເຈົ້າ ໃນວັນພະຫັດທີ່ຜ່ານມາຕຳຫຼວດໄດ້ກ່າວຫາກຸ່ມພັນທະມິດ Spark Alliance HK ຊຶ່ງ ຫາເງິນມາສະໜັບສະໜູນພວກປະທ້ວງ ສຳລັບໃຊ້ຈ່າຍໃນດ້ານກົດໝາຍແລະ ໃຊ້ຈ່າຍ ຄ່າປິ່ນປົວນັ້ນວ່າ ເປັນກຸ່ມຟອກເງິນ ພວກເຈົ້າໜ້າທີ່ກ່າວວ່າກຸ່ມດັ່ງກ່າວແມ່ນເຊື່ອມ ໂຍງກັບກຸ່ມຫາເງິນທາງອິນເຕີແນັດທີ່ “ອ້າງວ່າເກັບເງິນການບໍລິຈາກເພື່ອສະໜັບ ສະໜູນພວກ ທີ່ຖືກຈັບໃນການປະທ້ວງຫວ່າງມໍ່ໆມານີ້ ແລະກິດຈະການກໍ່ຄວາມ ຮຸນແຮງ ” ຮັກສາການຊົ່ວຄາວຜູ້ບັນຊາການອະວຸໂສ ທ່ານຈັນ ໄຫວ-ເກ ຊຶ່ງເປັນເຈົ້າໜ້າທີ່ສືບ ສວນດ້ານການເງິນ ຂອງຫ້ອງການຕ້ານຢາເສບຕິດຮົງກົງກ່າວວ່າ ຕຳຫຼວດໄດ້ຈັບກຸມ ສີ່ຄົນ ອາຍຸລະຫວ່າງ 17 ຫາ 50 ປີ ໃນຂໍ້ຫາຟອກເງິນ ແລະໄດ້ກັກເງິນປະມານ 9 ລ້ານ ໂດລາ ຢູ່ໃນກອງທຶນ ແລະຜະລິດຕະພັນປະກັນໄພຕ່າງໆ ທ່ານຈັນກ່າວວ່າ ການບໍລິຈາກທາງອິນເຕີແນັດ ແມ່ນໄດ້ເງິນ 10 ລ້ານໂດລາໃນຫົກ ເດືອນທີ່ຜ່ານມາ ແຕ່ວ່າຕຳຫຼວດໄດ້ພົບເຫັນ ການໂອນເງິນ ທີ່ໜ້າ “ສົງໄສ” ໃຫ້ແກ່ບໍລິ ສັດນຶ່ງ ທີ່ພົວພັນກັບກຸ່ມດັ່ງກ່າວ ທ່ານກ່າວວ່າ ເຂົາເຈົ້າຍັງໄດ້ພົບເຫັນ “ເງິນຈຳນວນ ຫຼວງຫຼາຍ” ທີ່ໄດ້ລົງທຶນໄວ້ ຢູ່ໃນຜະລິດຕະພັນການປະກັນໄພສ່ວນໂຕ ທ່ານກ່າວວ່າ ຕຳຫຼວດໄດ້ທຳການຈັບກຸມໂດຍຖືວ່າເປັນກິດຈະການຟອກເງິນ ທີ່ສຳຄັນ ຕຳຫຼວດຍັງກ່າວວ່າ ເຂົາເຈົ້າໄດ້ຍຶດເງິນສົດ 16,675 ໂດລາ ແລະພົບເຫັນໃບຄູປອງ ຮັບເງິນສຳລັບໄປຈ່າຍຕະຫຼາດໃນມູນຄ່າ 21,165 ໂດລາ ທ່ານກ່າວວ່າ “ພວກເຮົາບໍ່ໄດ້ປະຕິເສດເຖິງຄວາມເປັນໄປໄດ້ທີ່ວ່າ ທຶນດັ່ງກ່າວໄດ້ຖືກ ໃຊ້ ເພື່ອໃຫ້ລາງວັນຊຸກຍູ້ພວກຊາວໜຸ່ມໃຫ້ອອກມາແລະ ພາກັນເຂົ້າຮ່ວມຢູ່ໃນ ການ ກໍ່ຄວາມບໍ່ສະຫງົບຂອງພົນລະເຮືອນ ” ໃນການຕອບໂຕ້ ກຸ່ມພັນທະມິດ Spark Alliance ໄດ້ອອກຖະແຫຼງການປະນາມ ຕຳຫຼວດ ໂດຍກ່າວວ່າ ພວກເຈົ້າໜ້າໄດ້ທຳການກ່າວຫາທີ່ຜິດພາດເພື່ອທຳລາຍຊື່ ສຽງຂອງພວກເຂົາເຈົ້າ